Na temelju članka 107. stavka 9. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10-ispr., 90/11, 16/12, 86/12, 94/13, 136/14 - RUSRH, 152/14, 7/17.,68/18. I 64/20.) i članka 152 Statuta Osnovne škole Svetvinčenat Školski odbor Škole na sjednici održanoj dana 15.12.2020. donosi

**IZMJENA I DOPUNA PRAVILNIKA O NAČINU I POSTUPKU ZAPOŠLJAVANJA**

**Članak 1.**

Članak 11. mijenja se i glasi:

Članak 11.

Sve kandidate koji su pravodobno dostavili potpunu prijavu sa svim prilozima odnosno ispravama i ispunjavaju uvjete natječaja Povjerenstvo poziva na procjenu odnosno testiranje.

Procjena odnosno testiranje može biti pismeno ili usmeno, a može biti i kombinacija oba načina.

Odluku o načinu procjene odnosno testiranja kandidata na prijedlog ravnatelja donosi Povjerenstvo u skladu s brojem prijavljenih kandidata, očekivanom trajanju radnog odnosa te drugim okolnostima.

Ako kandidat ne pristupi procjeni odnosno testiranju smatra se da je odustao od prijave na natječaj.

Ako se na natječaj prijavi samo jedan kandidat, prema odluci ravnatelja ne mora se provesti procjena odnosno vrednovanje.

**Članak 2.**

Iza članka 11. dodaje se članak 11a. koji glasi:

**Područja procjene odnosno testiranja**

Članak 11a.

Područja iz kojih se obavlja testiranje kandidata u pravilu su:

1. za odgojno-obrazovne radnike

* intelektualno-kognitivne te psihološke sposobnosti
* informatička pismenost
* stručno-pedagoške i metodičke kompetencije
* odgojno-obrazovne radnike može se testirati i praktično na način da odrade dio ili cijeli ogledni nastavni sat.

1. za tajnika i voditelja računovodstva

* intelektualno-kognitivne te psihološke sposobnosti
* informatička pismenost
* propisi i primjena propisa za tajnika
* računovodstvo za voditelja računovodstva

1. za računovodstvenog i administrativnog referenta

* intelektualno-kognitivne te psihološke sposobnosti
* informatička pismenost

1. pomoćno-tehnički radnici u pravilu se testiraju usmeno, razgovorom ili određivanjem obavljanja određenog posla iz djelokruga rada.

**Člank 3.**

Iza članka 11a dodaje se članak 11b.

**Pismena procjena odnosno testiranje i vrednovanje**

**Članak 11b.**

Pismeno testiranje može se obaviti standardiziranim testovima kao i testovima koje izradi Povjerenstvo. Testove mogu izraditi i druge osobe izvan Ustanove koje su stručne za određeno područje, prema odluci ravnatelja i uz suglasnost Povjerenstva.

Uz svako pitanje mora biti iskazan broj bodova kojim se vrednuje ispravan rezultat.

Svi kandidati dužni su sa sobom imati odgovarajuću identifikacijsku ispravu (važeću osobnu iskaznicu, putovnicu ili vozačku dozvolu).

U slučaju pismenog testiranja kandidati sami određuju zaporku pod kojom rješavaju test, a koja se prije rješavanja testa uz ime i prezime kandidata pohranjuje u zatvorenu omotnicu koju čuva predsjednik Povjerenstva do izrade rang liste kandidata nakon ispravljenih testova.

Nakon što je izrađena rang lista kandidata u nazočnosti svih članova Povjerenstva povezuje se zaporka s imenom i prezimenom kandidata.

Pri pismenom testiranju članovi Povjerenstva ispravljaju testove i vrednuju kandidate prema broju bodova u pravilu isti dan nakon testiranja, a ako to nije moguće testovi se pohranjuju u zatvorenu omotnicu na zaštićeno mjesto u Ustanovi. Pri otvaranju omotnice moraju biti nazočni svi članovi Povjerenstva.

Ove izmjene i dopune stupaju na snagu dobivanjem suglasnosti Upravnog tijela županije nadležnog za poslove obrazovanja.

KLASA:003-06/20-01/09

URBROJ:2168/07-06-20-04

Predsjednik školskog odbora

Marko Jelenić

U roku od 8 dana od stupanja na snagu ove Izmjene i dopune Pravilnika objavljuju se na mrežnim stranicama Škole.

Suglasnost na ove Izmjene i dopune dalo je Upravno tijelo županije nadležno za poslove obrazovanja dana 7. siječnja 2021. godine.

Ravnateljica:

Silvija Jeromela Obrovac